פירוש נוסף ערך זה עוסק בלהקה. אם התכוונתם לתנועה ציונית ברוסיה במאה ה-19, ראו ביל"ו.

**הבילויים** (משועתק: **הַבּילוּיִים**) היא להקת רוק ישראלית, שהוקמה בשנת 1996 על ידי ימי ויסלר (גיטרה) ונועם ענבר (שירה, באס, אקורדיון). הסגנון המוזיקלי של הלהקה מתאפיין בשילוב מוזיקת רוק עם השפעות של כליזמר ופולקה, ושימוש בכלים לא טיפוסיים לרוק כמו אקורדיון וכלי נשיפה שונים. בשיריהם הלהקה נוהגת לבקר את החברה והפוליטיקה הישראלית, בדגש על הסכסוך הישראלי-פלסטיני, בצורה הומוריסטית ופרובוקטיבית, תוך שימוש במשחקי מילים ופרפרזות ל"שירי ארץ ישראל", לעיתים בצורה סאטירית ונלעגת.

היסטוריה
--------

בשנת 1996, בעודם תלמידי תיכון, הקליטו "הבילויים" אופרת רוק בשם "עכשיו תהיו עבדים שלנו". את קטעי הקריינות קרא הסופר ישראל ויסלר (פוצ'ו), אביו של ימי ויסלר. האלבום הועלה על גבי קלטת אודיו, נגנז ויצא רק ב-2010 להורדה חופשית בבלוג "אטמי אוזניים". בשנת 2001 הצטרף ללהקה המתופף שלומי ("כרובי") לביא, ולאחר מכן הוחתמה הלהקה בחברת אן אם סי.

אלבומה הראשון של הלהקה, "**הבילויים**", יצא בשנת 2003, וכלל בין היתר את הלהיטים "אוטו זבל", ו"כשנפוליאון יכבוש את עכו". האלבום, שהופק על ידי ברי סחרוף, זכה להצלחה ביקורתית ומסחרית. לקראת צאת האלבום הצטרפו להרכב גם מאיה דוניץ ויוני סילבר.

בשנת 2006 הקליטה הלהקה אלבום שני בהפקתו של תמיר מוסקט. האלבום, "**שכול וכישלון**", כשם הרומן מאת יוסף חיים ברנר, הוקלט בניו יורק ויצא באוגוסט 2007, גם הוא בחברת אן אם סי. האלבום זכה לכיסוי תקשורתי נרחב ולשבחים רבים. האלבום הוגדר על ידי ענבר וויסלר כ"פס-קול למחזמר פיקטיבי, המחדש כביכול את הרומן של ברנר, ומעבירו לימינו אנו".

בשנת 2007 השתתפו חברי ההרכב בהקלטות "עיר", אלבומו השני של שלומי שבן, אשר הקליט לאחר מכן גרסת כיסוי לשירם "שגר פגר". הלהקה הפסיקה את פעילותה השוטפת בינואר 2008, לאחר 11 שנות פעילות. לסיבוב ההופעות האחרון הצטרפו להרכב הקלרינטן אייל תלמודי ואחיו האקורדיוניסט אסף תלמודי.

בשנת 2011 התארח נועם ענבר בתוכנית הרדיו "ציפורי לילה" עם השיר "תנשב הרוח" מהאלבום השני של הלהקה, וביצע שיר חדש בשם "ילד נרות". הוא אף סיפר על אלבום מתוכנן חדש של הלהקה, שלישי במספר. ב-1 ביולי 2011 הופיעו "הבילויים" בהופעת איחוד סודית במועדון לבונטין 7 בתל אביב, אך הזדהו בשם להקת "בולימיה" (אנגרמה של "הבילוים"). כמו כן הופיעה הלהקה על רקע מחאת האוהלים ב-7 באוגוסט 2011, במאהל שבשדרות רוטשילד.

ב-31 ביולי 2012 הודיעה הלהקה על חזרתה לבמות, לסיבוב הופעות ראשון אחרי פגרה בת חמש שנים, לקראת הקלטת אלבום חדש. ב-19 באוקטובר 2012 הופיעה הלהקה בפסטיבל אינדינגב במצפה גבולות. הייתה זו ההופעה הרשמית הראשונה מאז שנת 2008. מלבד ענבר, ויסלר ודוניץ, עם ההרכב הופיעו גם המתופף שיקו סיני, והנשפנים אייל תלמודי וגרשון וייסרפירר.

ההופעה הגדולה הראשונה בסיבוב ההופעות החדש נערכה ב-26 באוקטובר 2012 במועדון הבארבי בתל אביב. בעקבות הביקוש הרב ומכירת כל הכרטיסים בתוך מספר ימים, הוחלט על הופעה שנייה ב-29 בנובמבר 2012, וגם להופעה זו נמכרו כל הכרטיסים בזמן קצר. בשתי ההופעות השמיעה הלהקה שירים רבים מאלבומם השלישי. הופעות נוספות נערכו במהלך נובמבר ודצמבר 2012 ברחבי ישראל. גם להופעות אלה נמכרו כל הכרטיסים. שתיים מההופעות שנערכו בתל אביב במהלך דצמבר 2012 הוקדשו לשני אלבומיהם הראשונים, בהן, בהתאמה, ניגנו את כל השירים על פי סדרם המקורי באלבומים.

ב-14 בדצמבר הכריזו הבילויים על התחלת מכירתו המוקדמת של אלבומם השלישי, שיופק ללא חברת תקליטים, וימומן על ידי מכירה מוקדמת דרך אתר האינטרנט של הלהקה. בינואר 2013 הכריזה הלהקה כי בחודשים מאי-ספטמבר 2013 תערוך סיבוב הופעות מיוחד להשקת האלבום החדש. האלבום, שיצא ב-1 במאי 2013, נקרא "**הורה הסלמה!**", וגם הוא הופק מוזיקלית על ידי תמיר מוסקט. שירים ראשונים מתוכו: "הורה הסלמה!" ו"הזמן האחרון" שוחררו ב-10 במרץ 2013.

בספטמבר 2013 ולאחר קרוב ל-30 הופעות שנערכו בכל הארץ מאז חזרו להופיע באוקטובר 2012, הודיעה הלהקה כי תפסיק את פעילותה שוב עם תום סיבוב ההופעות התומך באלבומם "הורה הסלמה!".

בספטמבר 2021 התאחדה הלהקה להופעה אחת כחלק מפסטיבל "Teleport" אשר התקיים בנמל חיפה.

בחודשים יולי וספטמבר 2023, ללהקה היו מספר הופעות בבארבי.

סגנון מוזיקלי
-------------

שירי הלהקה עוסקים בחוויית החיים הישראלית מנקודת מבט ביקורתית ופוליטית, ולעיתים עושים שימוש בפרובוקציות. כך לדוגמה, בשיר "שאול מופז" מוצג הרמטכ"ל דאז כשהוא רכוב על מזחלת, עובר בין בתים של הורים שכולים ומשיב להם את הרגליים והידיים הכרותות של בניהם החיילים. בשיר "עצות מאמא", אם ממליצה לבתה לבצע הפלה, כדי לחסוך את הצער שבגידול ילדים. הטקסטים המרים והקודרים מושרים בדרך כלל לצלילי מוזיקה שמחה וקצבית, השואבת השראה ממסורת הכליזמר, ממוזיקת עם רוסית, איטלקית ובלקנית, וממלחינים כקורט וייל והנס אייזלר.

פרויקטים נוספים
---------------

**ימי ויסלר**, בנו של הסופר פוצ'ו, יצר וביים את התוכניות "מקום לדאגה" ששודרה בערוץ 10 ו"המגפה" ששודרה ב-HOT, והוא הגיטריסט וכותב השירים העיקרי בהרכב "ערפדי הראגטיים" לצידם של דידה פלד וערן ויץ.

**נועם ענבר** היה סולן להקת הכלייזמר אוי דיוויז'ן, חבר בהרכב "גרידיאדם" לצידם של אדם שפלן ואריאל ערמוני, וחבר במקהלת גיא בן הינום.

דיסקוגרפיה
----------

* **עכשיו תהיו עבדים שלנו** (2010, הוקלט ב-1996)
* **הבילויים** (2003)
* **שכול וכישלון** (2007)
* **הורה הסלמה!** (2013)

לקריאה נוספת
------------

* עודד ארז, ‏הפרקטיקה של ציטוט היומיום: הציטוט כמעשה פוליטי בשירים של להקת הבילויים, **תיאוריה וביקורת** 45, חורף 2015

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **הבילויים** |

* אתר האינטרנט הרשמי של הבילויים
* הבילויים, ברשת החברתית פייסבוק

* הבילויים, באתר Last.fm (באנגלית)

* הבילויים, באתר MusicBrainz (באנגלית)

* הבילויים, באתר Discogs (באנגלית)

* הבילויים, באתר Songkick (באנגלית)

* הבילויים, באתר Tab4u

* הבילויים, באתר סטריאו ומונו

* הבילויים, באתר בנדקמפ

* הבילויים, באתר MOOMA (בארכיון האינטרנט)
* שחר סמוחה, לא כאן לבדר אתכם, באתר הארץ, 25 באוקטובר 2007
* אופרת הרוק "עכשיו תהיו עבדים שלנו"

הערות שוליים
------------

1. ↑  אופרת הרוק "עכשיו תהיו עבדים שלנו" להורדה חופשית
2. ↑  גידי אביבי, השתטות גולשת, באתר הארץ, 3 באוקטובר 2004
3. ↑  נמרוד צוק, עכבר העיר, קרקס המפלצות של הבילויים, באתר הארץ, 03 באוגוסט 2007
4. ↑  בן שלו, כל כך זקופות, גופות יפות, באתר הארץ, 9 באוגוסט 2007
5. ↑  ריאיון עם ימי ויסלר, באתר וואלה!, 1 באוקטובר 2007
6. ↑  מערכת עכבר העיר און ליין, להקת הבילויים מתפרקת, באתר הארץ, 08 בינואר 2008
7. ↑  גיא שחם, עכבר העיר ת"א, בילוי אחרון עם הבילויים, באתר הארץ, 10 בינואר 2008
8. ↑  שירי מחאה, ציפורי לילה מתפייטות. גלי צה"ל, 3 בינואר 2011
9. ↑  עידן חגואל, אמש במהפכה: כשהבילויים כבשו את רוטשילד, באתר הארץ, 8 באוגוסט 2011
10. ↑  אורי זר אביב, אחרי 5 שנים: הבילויים חוזרים עם אלבום וסיבוב הופעות, באתר הארץ, 31 ביולי 2012
11. ↑  ניר גורלי, עכבר העיר, הבילויים חוזרים: מבדר זה לא יהיה, באתר הארץ, 26 באוקטובר 2012
12. ↑  מיכאל רורברגר, עכבר העיר, בא בלילה: הקהל מחבק את הבילויים, באתר הארץ, 09 בדצמבר 2012
13. ↑  עכבר העיר, האזינו: הבילויים חוגגים את "הורה הסלמה!", באתר הארץ, 10 במרץ 2013
14. ↑  בועז כהן, די ג'ייז ומפיקי ליינים חיפאים: שכחו אותנו בפסטיבל המוזיקה והאמנות, באתר כלבו – חיפה והצפון, 26 באוגוסט 2021  
אתר למנויים בלבד בן שלו, להקת "הבילויים" התאחדה אחרי שמונה שנים. יצאתי מההופעה שלה כמעט מעריץ, באתר הארץ, 10 בספטמבר 2021
15. ↑  תמר סוקניק, ציונות עם מרכאות, באתר הארץ, 26 ביולי 2007
16. ↑  אתר למנויים בלבד דורון חלוץ, ימי ויסלר מטיף למגיפה, באתר הארץ, 25 במאי 2013
17. ↑  אורי זר אביב, החזיונות הפסיכדליים של הטריו "גרידיאדם", באתר הארץ, 02 בדצמבר 2012

| הבילויים |
| --- |
| 

|  |
| --- |
| הבילויים (אלבום) • שכול וכישלון • הורה הסלמה! |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299534105171
* ISNI: 0000 0004 6993 1532
* MusicBrainz: 95c3e144-c161-481c-b16d-cbe72e5fddb0

 |